39. schôdza NR SR - 11.deň - A. dopoludnia
Dátum: 2025-09-25
Poslanec: Dušenka, Igor (SLOVENSKO)
Druh vystúpenia: Vystúpenie v rozprave

24. Vážený pán predsedajúci, vážená pani ministerka, milé kolegyne, kolegovia, nebudem vystupovať dlho, ale pár slov si toto skrátené legislatívne konanie určite zaslúži. Pred troma rokmi sme tu najmä od predstaviteľov strany HLAS počúvali o adresnej pomoci. V čase, kedy cena elektriny porástla zo 40 eur/MWh v marci 2020 cez 390 eur v decembri 2021 až na 980 eur v auguste 2022, cena elektriny vyskočila takmer 20-násobne. To bol dôvod na skrátené legislatívne konanie. To bola situácia, kedy naozaj bolo potrebné dotovať ceny energií. Nie adresne, plošne. Tak ako koniec koncov hovoril aj Robert Fico, že ľuďom treba rozdať helikoptérové peniaze. Ale tým sa predstavitelia strany HLAS nenechali vyrušovať. Po voľbách ako naschvál pripadol rezort hospodárstva práve strane HLAS. S napätím som čakal, aká adresná energopomoc príde, keď už vlastne v roku 2022-2023 rozprávali o adresnosti. Neprišlo nič. Jediné, na čo sa zmohli, bolo to, vlastne využili memorandum, ktoré, ktoré naša vláda uzatvorila so Slovenskými elektrárňami, čiže cenu elektriny ste mali vybavenú a rovnako ste postupovali aj pri zastropovaní cien plynu. Napriek tomu, že to bol váš jeden z hlavných predvolebných sľubov, že znížte ceny energií a peňazí ste na to mali dosť, ste ani cenu plynu, ani cenu elektriny neznížili ani o cent. Namiesto toho ste tie peniaze nechali v kasičke, aby, aby ostalo na tzv. vatu. A že sa aj váš stranícky šéf nenechal zahanbiť, tak to vidíme na príklade hasičských áut alebo počítačov predražených, alebo košele z kávových zŕn. Po dvoch rokoch by už človek čakal, že sa ministerstvo, ktorého hlavnou úlohou malo byť starostlivosť o cenách energií, trochu rozhýbe. Namiesto toho ste na jar prišli so zákonom, s tzv. zberákom osobných údajov, lebo to sa nedá nazvať inak ako zberák osobných údajov. Z ministerstva hospodárstva ste vytvorili najväčšiu databázu osobných údajov na Slovensku o všetkých obyvateľov, aká tu vôbec existuje. A výsledok je, že tu máme nič nehovoriaci návrh zákona, kde to je vlastne prázdna nádoba, naozaj prázdna nádoba, kde ten obsah nechávate, aby určila vláda svojím nariadením. Nosnú tému ministerstva hospodárstva ste poľahky zverili do rúk vlády. To, kde ste si mohli pripísať aké-také politické body, vzdali ste sa toho, nechávate to na vládu. Čiže absolútna nemohúcnosť. Po šiestich mesiacoch vás z takej tej letargie znova musel prebrať až premiér Fico, ktorý povedal, že pomoc bude smerovať pre 90, resp. pre 95 % domácností. Po pol roku od schválenia zberáku na osobné údaje ste neprišli s ničím, až vás niekedy na konci roka prebral premiér, že energopomoc bude pre 95 % domácností. Jediné, čo ste mali spraviť, bolo napísať odôvodnenie a prichystať návrh zákona. Tak návrh zákona vidíme, prázdna nádoba, nič a odôvodnenie, tak tomu sa teraz povenujem. Dali ste to do skráteného legislatívneho konania, schválne som si pozeral, v tomto volebnom období je každý štvrtý zákon schvaľovaný v skrátenom legislatívnom konaní. Každý štvrtý ku 9. septembru. Ale ako prebieha aj táto októb... táto schôdza, tak tento trend len potvrdzuje. V odôvodnení SLK hovoríte, že ústava v čl. 19 zaručuje zachovanie ľudskej dôstojnosti ako jedného zo základných ľudských práv. Imanentnou súčasťou zabezpečenia tohto ústavou garantovaného základného práva je právo na cenovo dostupné dodávky energie. Tak ja sa chcem opýtať, keď už argumentujete týmto, tak napr. aj vy sa, alebo tá, tá, ten zlomok domácností alebo zlomok ľudí, ktorí nedosiahnu na adresnú pomoc, to nie sú ľudia, oni nemajú základné ľudské práva? Vy, pani ministerka, sa nepovažujete za človeka, že by ste mali mať takisto toto základné ľudské právo a keď to už takto odôvodníte, tak to má byť naozaj potom pre všetkých. Tak ako spomínal aj Karol Galek predo mnou. Tá úspora, ktorá tu vznikne tým, že 5 alebo 10 % domácností z toho vyberieme, je prakticky nulová. To je takmer nič. Dúfam, že podobne ste argumentovali aj na vláde, keď ste schvaľovali tri ožobračovacie balíčky konsolidačné. Že keď zvýšite DPH aj na potraviny, keď ľudí necháte pracovať viac dní za menej peňazí, že tým ohrozujete základné ľudské práva. Lebo toto to z toho presne vyplýva. Nebudú mať na energie? Ohrozenie základných ľudských práv. Nebudú mať na potraviny? Ohrozenie základných ľudských práv tým pádom. Budú pracovať viac dní za menej peňazí? Ostane im menej na bežný život. Ohrozenie základných ľudských práv. Veľmi zlé odôvodnenie, veľmi. Ale tu ma prekvapilo aj priznanie tejto vlády, že obeťou Slovenska systematicky ožobračuje. Zacitujem: „V prípade cenovej nedostupnosti energií pre domácnosti s nízkymi príjmami toto základné ľudské právo bude ohrozené." Počuli ste? Že domácnosti s nízkymi príjmami. A koľko je tých domácností s nízkymi príjmami? No podľa slov premiéra 90 až 95 %. Bravó! Štrnásť rokov vo vláde a výsledkom je, že vláda je toho názoru, že 90 až 95 % domácností sú domácnosti s nízkymi príjmami. Nádhera, kam, kam ste to dotiahli. No a posledný bod. Spomínate, že mohli vzniknúť značné hospodárske škody, tak ako spomínal predo mnou aj pán Dostál. Zacitujem: „95 % odberateľov energií v domácnosti je obsluhovaných účastníkmi trhu s elektrinou, plynom a teplom, v ktorých majú štát alebo samosprávy rôznu mieru majetkovej účasti, pričom pri skokovom zvýšení cien by mohlo dôjsť k zhoršeniu platobnej disciplíny odberateľov a sekundárnej platobnej neschopnosti samospráv, čím by ohrozili hospodárske, čím by hrozili hospodárske škody štátu." Tak ja mám pocit, že ak ceny energií vzrastú, tak aj štát aj samospráva si polepší. Aj napriek tomu, že by tam hypoteticky mohla vzniknúť nejaká platobná neschopnosť, tak vaša vláda vraj pomáha ľuďom, tak ja som presvedčený, že väčšina domácností bude mať na to, aby uhradila aj tie vyššie ceny energií. Veď by ste tým samosprávam pomohli. Včera v rámci konsolidačného balíčku príde samospráva o 500 mil. eur vraj. Tak tu by si mohli túto dieru zalepiť, ale nie. Čiže tento dôvod vidím presne naopak. No, suma summarum, tento návrh je naozaj, nehnevajte sa, ale je to paródia na adresnosť, to s adresnosťou nemá absolútne nič spoločné. Je to prázdna nádoba, kde ste vašu hlavnú kompetenciu a na toto volebné obdobie hlavný zmysel ministerstva hospodárstva prepustili vláde, aby oni určili, kto budú tí, tie domácnosti, ktoré na pomoc budú mať nárok, a aby vláda určila, v akej výške tú pomoc získajú. Ďakujem veľmi pekne za pozornosť.